ΓΡΑΠΤΗ ΕΡΩΤΗΣΗ P-1127/98

υποβολή: Nuala Ahern (V) προς την Επιτροπή

(30 Μαρτίου 1998)

Θέμα: Οι διαπραγματεύσεις που αφορούν την πολυμερή συμφωνία για τις επενδύσεις (ΠΣΕ) του ΟΟΣΑ και οι επιπτώσεις της συμφωνίας αυτπης στην εσωτερική αγορά και το "κοινοτικό κεκτημένο"

Μόλις το σχέδιο του ΟΟΣΑ για τη σύναψη μιας πολυμερούς συμφωνίας για τις επενδύσεις (ΠΣΕ) έγινε γνωστό στο ευρύτερο κοινό, κυρίως χάρη στους MΚΟ και στην πρωτοβουλία της Επιτροπής Εξωτερικών Οικονομικών Σχέσεων του ΕΚ παρά στις πληροφορίες που έδωσε η Επιτροπή, ανέκυψαν πλείστα όσα ερωτηματικά. Στα ερωτηματικά αυτά περιλαμβάνονται ανησυχίες που αφορούν ήσσονα κριτήρια και εμπόδια στην ανάπτυξη, στους ακόλουθους τομείς της κοινοτικής νομοθεσίας και πολιτικής: την προστασία της υγείας και του περιβάλλοντος, την κοινωνιή νομοθεσία και το εργατικό δίκαιο, την προστασία και την προώθηση της πολιτιστικής και βιολογικής διαφορετικότητας, καθώς και τις αρνητικές επιπτώσεις στην περιφερειακή και αναπτυξιακή πολιτική, περιλαμβανομένης της προώθησης των ανθρωπίνων δικαιωμάτων και των κανόνων δικαίου.

Μετά από τις προφανώς βάσιμες αυτές ανησυχίες, ερωτώ: τι μέτρα έχει λάβει η Επιτροπή προκειμένου να εξασφαλίσει ότι οι διαπραγματεύσεις της ΠΣΕ δεν θα ολοκληρωθούν στις 28 Απριλίου με συμφωνία η οποία έχει συναφθεί βάσει ενός εγγράφου που δεν λαμβάνει πλήρως υπόψη τις ανησυχίες αυτές;

Έχει η Επιτροπή αξιολογήσει το θεμιτό και δίκαιο χαρακτήρα του σχεδίου διατάξεων της ΠΣΕ για τη διευθέτηση των διαφορών και τις πιθανές επιπτώσεις της προβλεπόμενης διαδικασίας στη δυνατότητα διατήρησης των εξαιρέσεων, ιδίως υπό το φως της εμπειρίας που αποκτήθηκε στο πλαίσιο του ΠΟΕ και άλλων πολυμερών συμφωνιών με ανάλογο περιεχόμενο, όπως η Βορειααμερικανική Συμφωνία Ελευθέρων Συναλλαγών (NAFTA);

Έχει η νομική υπηρεσία της Επιτροπής μελετήσει το σχέδιο της ΠΣΕ από την άποψη των άμεσων ή μακροπρόθεσμων επιπτώσεων επί του κοινοτικού κεκτημένου, συμπεριλαμβανομένων των υποχρεώσεων - που ενδέχεται να θέσει η Συμφωνία - για τροποποίηση της νομοθεσίας σε τομείς όπου τώρα, και υπό το φως της Συνθήκης του Άμστερνταμ, εμπλέκεται το ΕΚ ως συννομοθέτης καθώς και τις επιπτώσεις που τούτο συνεπάγεται για τις διαδικαστικές απαιτήσεις (δυνατότητα εφαρμογής του Άρθρου 228 (3), δεύτερο εδάφιο);

Έχει η Επιτροπή λάβει υπόψη το αίτημα που εκφράζεται στο ψήφισμα A-0073/98 του Ευρωπαϊκού Κοινοβουλίου, σύμφωνα με το οποίο οποιοδήποτε σχέδιο της ΠΣΕ θα πρέπει να υποβληθεί στο Ευρωπαϊκό Δικαστήριο για πλήρη εξέταση, πράγμα που προφανώς θα πρέπει να γίνει πριν από την υπογραφή της Συμφωνίας εξ ονόματος της Κοινότητας; Έχει η Επιτροπή προβεί σε ενέργειες εν προκειμένω;

Απάντηση του Sir Leon Brittan εξ ονόματος της Επιτροπής

(6 Μαΐου 1998)

Η Επιτροπή λυπάται διότι ορισμένοι από τους εταίρους της δεν είναι έτοιμοι να ολοκληρώσουν τις διαπραγματεύσεις κατά το τέλος Απριλίου όπως προβλεπόταν στην εντολή που έδωσαν οι υπουργοί του Οργανισμού Οικονομικής Συνεργασίας και Ανάπτυξης (ΟΟΣΑ) τον Μάιο 1997. Η Επιτροπή πιστεύει ότι συμφέρον της Κοινότητας αποτελεί η επιτυχής σύναψη της πολυμερούς συμφωνίας για τις επενδύσεις (ΠΣΕ). Για να συνεχιστεί, ωστόσο, η διαδικασία των διαπραγματεύσεων απαιτείται σοβαρή δέσμευση των διαπραγματευόμενων εταίρων να τις ολοκληρώσουν. Η Επιτροπή θεωρεί την επόμενη συνάντηση των υπουργών του ΟΟΣΑ ως την καλύτερη ευκαιρία για τους εταίρους της να αποδείξουν την προσήλωσή τους στην έγκαιρη ολοκλήρωση των διαπραγματεύσεων. Στο μεταξύ, η Επιτροπή θα συνεχίσει το διάλογο για την καλύτερη δυνατή έκβαση των διαπραγματεύσεων με το βιομηχανικό κλάδο, τα εργατικά σωματεία και την κοινωνία των πολιτών, καθώς και με το Κοινοβούλιο.

Ο μηχανισμός διευθέτησης των διαφορών μεταξύ κρατών και μεταξύ κρατών-επενδυτών που προβλέπεται στο σχέδιο της ΠΣΕ αποτελεί σημαντικό στοιχείο για τη θέσπιση διαφανών, δίκαιων και δυναμένων να εφαρμοστούν κανόνων για τις άμεσες ξένες επενδύσεις. Οι διατάξεις του μηχανισμού διευθέτησης των διαφορών καθώς και τα άλλα θέματα που περιλαμβάνονται στη ΠΣΕ, συμπεριλαμβανομένων των εξαιρέσεων για τις επιμέρους χώρες, βρίσκονται ακόμη υπό συζήτηση. Η Επιτροπή πιστεύει ότι στο τέλος θα καθιερωθεί ένας δίκαιος μηχανισμός. Θα καταβληθεί, επίσης, προσπάθεια για τη διατύπωση εξαιρέσεων, ώστε να εξασφαλιστεί η βιωσιμότητα των πολιτικών και των μέτρων που προορίζονται να προστατεύσουν αυτές οι εξαιρέσεις.

Η Κοινότητα θα προωθήσει τις αναγκαίες εξαιρέσεις για την προστασία όλων των υφισταμένων κοινοτικών κανόνων. Η ρήτρα για την οργάνωση της περιφερειακής οικονομικής ολοκλήρωσης, εξάλλου, που προτείνει η Κοινότητα θα διασφαλίσει τη συνέχιση της διαδικασίας κοινοτικής ολοκλήρωσης. Το κοινοτικό κεκτημένο δεν θα υποστεί, συνεπώς, άμεσες ή μακροπρόθεσμες συνέπειες από την ΠΣΕ.

Στο παρόν στάδιο των συζητήσεων για την ΠΣΕ, η Επιτροπή δεν θεωρεί ότι υπάρχει σύγκρουση μεταξύ της συμφωνίας, αφενός, και της συνθήκης ΕΚ και του κοινοτικού κεκτημένου, αφετέρου. Η Επιτροπή σκοπεύει να αποφύγει μια τέτοια σύγκρουση στο τελικό κείμενο της ΠΣΕ. Δεν υπάρχει, συνεπώς, ανάγκη στο παρόν στάδιο να ζητηθεί η γνώμη του Ευρωπαϊκού Δικαστηρίου για την ΠΣΕ.